LT Europos Sąjungos oficialusis leidinys L 186/1

KOMISIJOS REGLAMENTAS (ES) Nr. 703/2014

2014 m. birželio 19 d.

kuriuo dėl didžiausios leidžiamosios acibenzolar-S-metilo, etoksichino, flusilazolo, izoksaflutolo, molinato, propoksikarbazono, etilpiraflufeno, kvinoklamino ir varfarino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji acibenzolar-S-metilo, izoksaflutolo, molinato, propoksikarbazono ir etilpiraflufeno liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Etoksichino ir flusilazolo DLK nustatyta to reglamento III priedo A dalyje. Kvinoklamino ir varfarino DLK nustatyta Reglamente (EB) Nr. 396/2005 ir, kadangi šios veikliosios medžiagos neįtrauktos į to reglamento IV priedą, joms taikoma to reglamento 18 straipsnio 1 dalies b punkte nustatyta 0,01 mg/kg numatytoji vertė;

(2) pagal Reglamento (EB) Nr. 396/2005 (2) 12 straipsnio 2 dalį kartu su to paties reglamento 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę dėl nustatytos acibenzolar-S-metilo DLK. Tarnyba pasiūlė pakeisti liekanų apibrėžtį. Ji rekomendavo sumažinti bananams ir pomidorams nustatytas DLK vertes. Kitų produktų atveju ji rekomendavo palikti esamą DLK. Ji padarė išvadą, kad trūksta tam tikros informacijos apie obuoliams, kriaušėms ir mangams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Šios DLK vertės bus peržiūrėtos; peržiūroje bus atsižvelgta į informaciją, gautą per dvejus metus nuo šio reglamento paskelbimo;

(3) etoksichino neįtraukimas į Tarybos direktyvos 91/414/EEB (3) I priedą numatytas Komisijos sprendime Nr. 2011/143/ES (4). Buvo panaikintos visos išduotos augalų apsaugos produktų, kuriuose yra veikliosios medžiagos etoksichino, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu reikėtų III priede išbraukti nustatytą didžiausią leidžiamąją šios veikliosios medžiagos koncentraciją. Tai neturėtų būti taikoma DLK, atitinkančioms CXL vertes, grindžiamas naudojimu trečiosiose šalyse, jeigu jos priimtinos vartotojų saugumo požiūriu. Tai neturėtų būti taikoma ir tais atvejais, kai DLK vertės buvo nustatytos specialiai kaip importo leidžiamasis nuokrypis;

(4) pagal Reglamento (EB) Nr. 396/2005 (5) 12 straipsnio 1 dalį Tarnyba pateikė pagrįstą nuomonę dėl nustatytos etoksichino DLK. Ji padarė išvadą, kad trūksta tam tikros informacijos apie kriaušėms nustatytą CXL ir kad rizikos valdytojai turi papildomai apsvarstyti šį atvejį. Kriaušių atveju rizika vartotojams nustatyta. Todėl tikslinga taikyti nustatytojo dydžio DLK. Tarnyba nustatė keletą neaiškumų dėl etoksichino toksikologinės pamatinės vertės. Kadangi negalima atmesti rizikos vartotojams liekanų koncentracijai esant mažesnei nei dabar nustatyta DLK, nuo šio reglamento įsigaliojimo dienos kriaušėms turėtų būti taikoma 0,05 mg/kg vertė;

(5) flusilazolo įtraukimo į Direktyvos 91/414/EEB I priedą laikotarpis, numatytas Komisijos direktyvoje Nr. 2006/133/EB (6), baigėsi 2008 m. birželio 30 d. Kadangi flusilazolas daugiau nėra patvirtintas kaip veiklioji medžiaga ir buvo panaikintos visos išduotos augalų apsaugos produktų, kuriuose yra šios veikliosios medžiagos, registracijos, III priede nustatyta šios veikliosios medžiagos DLK pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu turėtų būti išbraukta;

(6) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos flusilazolo DLK (7). Ji nustatė, kad obuoliams, kriaušėms, valgomosioms vynuogėms, persikams, galvijų kepenims, inkstams, mėsai ir riebalams, avių mėsai ir riebalams ir kiaulių mėsai ir riebalams nustatytos CXL vertės kelia riziką vartotojams. Persikų atveju rizika vartotojams nustatyta liekanų koncentracijai esant mažesnei nei dabar nustatyta DLK. Todėl nuo šio reglamento įsigaliojimo dienos persikams turėtų būti taikoma 0,01 mg/kg vertė;

(7) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos izoksaflutolo DLK (8). Ji pasiūlė pakeisti liekanų apibrėžtį. Ji rekomendavo sumažinti cukriniams kukurūzams, kukurūzų grūdams ir cukranendrėms nustatytas DLK vertes. Ji padarė išvadą, kad trūksta informacijos apie aguonų sėkloms nustatytą DLK ir kad rizikos valdytojai turi papildomai apsvarstyti šį atvejį. DLK aguonų sėklose turėtų būti nustatyto dydžio arba numatytoji DLK, kaip nurodyta Reglamento (EB) Nr. 396/2005 18 straipsnio 1 dalies b punkte;

(8) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos molinato DLK (9). Ji padarė išvadą, kad trūksta tam tikros informacijos apie ryžiams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiam produktui turėtų būti nustatyta šiuo metu taikomo arba Tarnybos nustatyto dydžio DLK. Ši DLK vertė bus peržiūrėta; peržiūroje bus atsižvelgta į informaciją, gautą per dvejus metus nuo šio reglamento paskelbimo;

(9) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos propoksikarbazono DLK (10). Ji pasiūlė pakeisti liekanų apibrėžtį. Ji rekomendavo palikti tam tikriems produktams nustatytą DLK;

(10) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos etilpiraflufeno DLK (11). Ji pasiūlė pakeisti liekanų apibrėžtį. Ji padarė išvadą, kad trūksta tam tikros informacijos apie citrusiniams vaisiams, medžių riešutams, sėklavaisiams, kaulavaisiams, valgomosioms vynuogėms ir vynuogėms vynui gaminti, serbentams (raudoniesiems, juodiesiems, baltiesiems), agrastams, šeivamedžio uogoms, valgomosioms alyvuogėms, bulvėms, rapsų sėkloms, aliejaus gamybai skirtoms alyvuogėms, miežių grūdams, avižų grūdams, rugių grūdams, kviečių grūdams ir apyniams nustatytas DLK vertes ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatytos šiuo metu taikomo arba Tarnybos nustatyto dydžio DLK vertės. Šios DLK vertės bus peržiūrėtos; peržiūroje bus atsižvelgta į informaciją, gautą per dvejus metus nuo šio reglamento paskelbimo. Tarnyba padarė išvadą, kad trūksta informacijos apie vilnamedžių sėkloms nustatytą DLK ir kad rizikos valdytojai turi papildomai apsvarstyti šį atvejį. DLK vilnamedžių sėklose turėtų būti nustatyto dydžio arba numatytoji DLK, kaip nurodyta Reglamento (EB) Nr. 396/2005 18 straipsnio 1 dalies b punkte;

(11) pagal Reglamento (EB) Nr. 396/2005 (12) 12 straipsnio 1 dalį Tarnyba pateikė pagrįstą nuomonę dėl nustatytos kvinoklamino DLK. Visos augalų apsaugos produktų, kuriuose yra kvinoklamino, registracijos skirtos tik nemaistiniams kultūriniams augalams. Todėl tikslinga taikyti nustatytojo dydžio DLK;

(12) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos varfarino DLK (13). Visos augalų apsaugos produktų, kuriuose yra varfarino, registracijos skirtos naudoti augalų apsaugos produktus tik kaip rodenticidus ir nėra skirtos juos naudoti tiesiogiai ant maistinių kultūrinių augalų. Todėl tikslinga taikyti nustatytojo dydžio DLK;

(13) dėl produktų, apie kurių atitinkamas registracijas ir importo leidžiamąjį nuokrypį neturima duomenų Sąjungos lygiu ir kurių DLK vertės nėra nustatytos Kodekse (Codex), Tarnyba padarė išvadą, kad rizikos valdytojai turi papildomai apsvarstyti šį atvejį. Atsižvelgiant į dabartines mokslines ir technines žinias, DLK šiuose produktuose turėtų būti nustatyto dydžio arba numatytoji DLK, remiantis Reglamento (EB) Nr. 396/2005 18 straipsnio 1 dalies b punktu;

(14) Komisija konsultavosi su Europos Sąjungos etaloninėmis laboratorijomis dėl pesticidų liekanų ir būtinybės pakoreguoti tam tikras nustatymo ribas. Šios laboratorijos padarė išvadą, kad dėl technikos raidos reikia nustatyti kelių medžiagų konkrečias ribas tam tikruose produktuose;

(15) remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(16) todėl Reglamentas (EB) Nr. 396/2005 turėtų būti atitinkamai iš dalies pakeistas;

(17) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(18) prieš pradedant taikyti pakeistas DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(19) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(20) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2015 m. sausio 16 d.:

1) veikliųjų medžiagų acibenzolar-S-metilo, izoksaflutolo, molinato, propoksikarbazono, etilpiraflufeno, kvinoklamino ir varfarino atveju – visuose produktuose ir ant jų,

2) veikliosios medžiagos etoksichino atveju – visuose produktuose ir ant jų, išskyrus kriaušes,

3) veikliosios medžiagos flusilazolo atveju – visuose produktuose ir ant jų, išskyrus persikus.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2015 m. sausio 16 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. birželio 19 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) European Food SAFEty Authority; Review of the existing maximum residue levels (MRLs) for acibenzolar-S-methyl according to Article 12 of Regulation (EC) No 396/2005. EFSA Journal 2013;11(2):3122. [41 pp.].

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. kovo 3 d. Komisijos sprendimas 2011/143/ES dėl etoksichino neįtraukimo į Tarybos direktyvos 91/414/EEB I priedą ir kuriuo iš dalies keičiamas Komisijos sprendimas 2008/941/EB (OL L 59, 2011 3 4, p. 71).

(5) European Food Safety Authority; Review of the existing maximum residue levels (MRLs) for ethoxyquin according to Article 12 of Regulation (EC) No 396/2005. EFSA Journal 2013;11(5):3231. [25 pp.].

(6) 2006 m. gruodžio 11 d. Komisijos direktyva 2006/133/EB, iš dalies keičianti Tarybos direktyvą 91/414/EEB, įtraukiant veikliąją medžiagą flusilazolą (OL L 349, 2006 12 12, p. 27).

(7) European Food Safety Authority; Review of the existing maximum residue levels (MRLs) for flusilazole according to Article 12 of Regulation (EC) No 396/2005. EFSA Journal 2013;11(4):3186. [62 pp.].

(8) European Food SAFEty Authority; Review of the existing maximum residue levels (MRLs) for isoxaflutole according to Article 12 of Regulation (EC) No 396/2005. EFSA Journal 2013;11(2):3123. [30 pp.].

(9) European Food SAFEty Authority; Review of the existing maximum residue levels (MRLs) for molinate according to Article 12 of Regulation (EC) No 396/2005. EFSA Journal 2013;11(3):3140. [27 pp.].

(10) European Food SAFEty Authority; Review of the existing maximum residue levels (MRLs) for propoxycarbazone according to Article 12 of Regulation (EC) No 396/2005. EFSA Journal 2013;11(4):3164. [30 pp.].

(11) European Food SAFEty Authority; Review of the existing maximum residue levels (MRLs) for pyraflufen-ethyl according to Article 12 of Regulation (EC) No 396/2005. EFSA Journal 2013;11(3):3142. [37 pp.].

(12) European Food Safety Authority; Reasoned opinion on the review of the existing maximum residue levels (MRLs) for quinoclamine, according to Article 12 of Regulation (EC) No 396/2005. EFSA Journal 2013;11(3):3141. [11 pp.].

(13) European Food Safety Authority; Reasoned opinion on the review of the existing maximum residue levels (MRLs) for warfarin, according to Article 12 of Regulation (EC) No 396/2005. EFSA Journal 2013;11(2):3124. [8 pp.].